STPI วิ่งต่อ 3% ลุ้นผลงานไตรมาส 1 เด้ง หลังบุ๊กพิเศษ 2.6 พันลบ.ปมชนะข้อพิพาทคู่สัญญาตปท.
STPI วิ่งต่อ 3% ลุ้นผลงานไตรมาส 1 เด้ง หลังบุ๊กพิเศษ 2.6 พันลบ.ปมชนะข้อพิพาทคู่สัญญาตปท. ล่าสุด ณ เวลา 10.27 น. อยู่ที่ระดับ 6.05 บาท บวก 0.15 บาท หรือ 2.54% สูงสุดที่ระดับ 6.10 บาท ต่ำสุดที่ระดับ 5.95 บาท ด้วยมูลค่าการซื้อขาย 69.99 ล้านบาท
25 มี.ค. 2562

ผู้สื่อข่าวรายงานว่า ราคาหุ้น บริษัท เอสทีพี แอนด์ ไอ จำกัด (มหาชน) หรือ STPI ณ เวลา 10.27 น. อยู่ที่ระดับ 6.05 บาท บวก 0.15 บาท หรือ 2.54% สูงสุดที่ระดับ 6.10 บาท ต่ำสุดที่ระดับ 5.95 บาท ด้วยมูลค่าการซื้อขาย 69.99 ล้านบาท

ทั้งนี้ ราคาหุ้น STPI ปรับตัวขึ้นติดต่อกันเป็นวันที่ 5 นับตั้งแต่ราคาหุ้นปิดที่ระดับ 4.90 บาท เมื่อวันที่ 15 มี.ค.62 โดยในช่วงเช้าของวันนี้ บริษํทมีการรายงานข่าว ว่า ตามที่บริษัทแจ้งผลการพิจารณาข้อพิพาทกับคู่สัญญาต่างประเทศภายใต้กระบวนการอนุญาโตตุลาการ เมื่อวันที่ 11 มีนาคม 2562 และได้ดำเนินการขอรับชำระเงินตามคำตัดสินดังกล่าวนั้น บัดนี้คู่สัญญาต่างประเทศได้ชำระเงินตามคำตัดสินเบื้องต้นแก่บริษัทแล้วเป็นจำนวนเงิน 83,329,361.35 ดอลลาร์สหรัฐฯ หรือราว 2.6 พันล้านบาท
โดยคู่สัญญาดังกล่าวได้แจ้งแก่บริษัทว่า ยังคงขอสงวนสิทธิ์ที่จะดำเนินการเรียกร้องค่าเสียหายอันอาจจะเกิดขึ้นตามสัญญารับประกันผลงานของบริษัทที่ยังคงมีผลบังคับอยู่ ทั้งนี้ยังมีงานที่บริษัทได้ส่งมอบแล้วแต่ยังอยู่ระหว่างการตรวจสอบคุณภาพงานจากเจ้าของโครงการอีกส่วนหนึ่ง ซึ่งบริษัทจะพิจารณาบันทึกรายการดังกล่าวข้างต้นในงบการเงินของไตรมาส 1 ตามข้อเท็จจริง และตามหลักความระมัดระวัง